Na osnovu člana 185. stav 1, a u vezi sa članom 28. stav 6. Zakona o osnovama sistema obrazovanja i vaspitanja ("Službeni glasnik RS", br. 88/17, 27/18 - dr. zakon, 10/19 i 6/20), člana 15. i 16. stav 2., člana 24. stav 2. i člana 37. stav 4. Pokrajinske skupštinske odluke o pokrajinskoj upravi ("Službeni list AP Vojvodine", br. 37/14, 54/14 - dr. odluka, 37/16, 29/17 i 24/2019), pokrajinski sekretar donosi:

**Pravilnik o školskom kalendaru za osnovne škole sa sedištem na teritoriji Autonomne pokrajine Vojvodine za školsku 2020/2021. godinu**

Pravilnik je objavljen u "Sl. listu APV", br. 41/2020 od 22. juna 2020. god.

**NAPOMENA: Ovaj pravilnik se primenjuje od 30. juna 2020. god.**

**Član 1.**

Ovim pravilnikom utvrđuje se vreme ostvarivanja obrazovno-vaspitnog rada u toku školske 2020/2021. godine i vreme i trajanje školskog raspusta učenika u osnovnim školama sa sedištem na teritoriji Autonomne pokrajine Vojvodine.

Ostali obavezni i fakultativni oblici obrazovno-vaspitnog rada predviđeni nastavnim planom i programom za osnovne škole planiraju se godišnjim planom rada.

**Član 2.**

Nastava i drugi oblici obrazovno - vaspitnog rada u osnovnoj školi se ostvaruju u toku dva polugodišta.

Prvo polugodište počinje 1. septembra 2020. godine, a završava se 23. decembra 2020. godine. Prvo polugodište ima 81 nastavni dan.

Drugo polugodište počinje 18. januara 2021. godine i završava se:

- 04. juna 2021. godine, za učenike osmog razreda i ima 89 nastavnih dana i

- 18. juna 2021. godine, za učenike od prvog do sedmog razreda i ima 99 nastavnih dana.

Član 3.

Nastavni plan i program za učenike od prvog do sedmog razreda ostvaruje se u 36 petodnevnih nastavnih nedelja, odnosno 180 nastavnih dana.

Nastavni plan i program za učenike osmog razreda ostvaruje se u 34 petodnevnih nastavnih nedelja, odnosno 170 nastavnih dana.

U slučaju kada zbog ugroženosti bezbednosti i zdravlja učenika i zaposlenih nije moguće da škole ostvare obavezne oblike obrazovno-vaspitnog rada u punom broju nastavnih sedmica i nastavnih dana na godišnjem nivou, moguće je odstupanje u broju do 5% od utvrđenog broja petodnevnih nastavnih sedmica, odnosno nastavnih dana.

Tabelarni pregled školskog kalendara za osnovne škole sa sedištem na teritoriji Autonomne pokrajine Vojvodine za školsku 2020/2021. godinu, koji se nalazi u prilogu ovog pravilnika kao njegov sastavni deo, iskazan je po polugodištima i kvartalno.

Prvi kvartal ima 40, drugi 41, a treći 50 nastavnih dana. Četvrti kvartal ima 49 nastavnih dana za učenike od prvog do sedmog razreda, a 39 nastavnih dana za učenike osmog razreda, izuzev u slučaju kada zbog ugroženosti bezbednosti i zdravlja učenika i zaposlenih nije moguće da dani u sedmici, koji su raspoređeni godišnjim planom rada, budu ravnomerno raspoređeni.

**Član 4.**

Osnovne muzičke i baletske škole mogu da izvode nastavu i u toku šest nastavnih dana u nedelji, prema godišnjem planu rada škole u skladu sa zakonom.

U slučaju kada zbog ugroženosti bezbednosti i zdravlja učenika i zaposlenih nije moguće da škole ostvare obavezne oblike obrazovno-vaspitnog rada u punom broju nastavnih sedmica i nastavnih dana na godišnjem nivou, moguće je odstupanje u broju do 5% od utvrđenog broja petodnevnih nastavnih sedmica, odnosno nastavnih dana.

**Član 5.**

U toku nastavnog perioda škola može utvrditi u svom godišnjem planu rada najviše četiri nastavne subote i to u slučaju ako se:

- u nastavni dan obeležava dan škole, ili

- u nastavni dan, istovremeno, za veći deo učenika škole, realizuju ekskurzije, ili neke druge aktivnosti

- u nastavni dan sa većinom učenika učestvuje na nekoj sportskoj ili društvenoj manifestaciji, ili je škola domaćin takmičenja, društvene ili sportske manifestacije, ili

- je zbog odsustva većeg broja učenika ili zaposlenih, koji obeležavaju verski praznik, ili praznik nacionalne manjine utvrđen od strane nacionalnog saveta određene nacionalne manjine u Republici Srbiji, u dan tog praznika otežano izvođenje nastave.

Nastavna subota u kojoj se nadoknađuje propušten rad u smislu stava 1. ovog člana, nalazi se u istom kvartalu u kome je i dan koji je određen kao nenastavni.

U svim drugim slučajevima odstupanja od školskog kalendara, škola je dužna da postupa u skladu sa članom 28. stav 5. i 105. stav 3. i 4. Zakona o osnovama sistema obrazovanja i vaspitanja ("Službeni glasnik RS", br. 88/2017, 27/2018 - dr. zakon, 10/2019 i 6/2020).

Član 6

U toku školske godine učenici imaju zimski, prolećni i letnji raspust.

Zimski raspust počinje 24. decembra 2020. godine, a završava se 15. januara 2021. godine.

Prolećni raspust se sastoji iz dva dela. Prvi deo prolećnog raspusta počinje 02. aprila 2021. godine, a završava se 05. aprila 2021. godine. Drugi deo prolećnog raspusta počinje 30. aprila 2021. godine i završava se 07. maja 2021. godine.

Za učenike od prvog do sedmog razreda, letnji raspust počinje 21. juna 2021. godine, a završava se 31. avgusta 2021. godine. Za učenike osmog razreda letnji raspust počinje po završetku završnog ispita, a završava se 31. avgusta 2021. godine.

**Član 7.**

Vreme saopštavanja uspeha učenika i podele đačkih knjižica, svedočanstava i diploma po završetku prvog, odnosno drugog polugodišta, škola utvrđuje godišnjim planom rada.

**Član 8.**

U školi se praznuju državni i verski praznici u skladu sa Zakonom o državnim i drugim praznicima u Republici Srbiji ("Službeni glasnik RS", broj 43/01, 101/07 i 92/11).

U školi se obeležava:

- 21. oktobar - Dan sećanja na srpske žrtve u Drugom svetskom ratu, kao radni i nastavni dan

- 8. novembar - Dan prosvetnih radnika

- 11. novembar - Dan primirja u Prvom svetskom ratu, kao neradni i nenastavni dan

- 27. januar - Sveti Sava - školska slava, kao radni i nenastavni dan

- 15. februar - Sretenje - Dan državnosti, koji se praznuje 15. i 16. februara 2021. godine, kao neradni dani

- 22. april - Dan sećanja na žrtve holokausta, genocida i drugih žrtava fašizma u Drugom svetskom ratu, kao radni i nastavni dan

- 1. maj - Praznik rada, koji se praznuje 1, 2. i 3. maja 2021. godine, kao neradni dani

- 9. maj - Dan pobede kao radni i nastavni dan.

- 28. jun - Vidovdan - spomen na Kosovsku bitku

**Član 9.**

Učenici i zaposleni u školi imaju pravo da ne pohađaju nastavu, odnosno da ne rade, u dane verskih praznika:

- Pravoslavni vernici - na prvi dan krsne slave;

- Pripadnici verskih zajednica koje obeležavaju verske praznike po Gregorijanskom odnosno Julijanskom kalendaru - na prvi dan Božića i u dane uskršnjih praznika počev od Velikog petka zaključno sa drugim danom praznika;

- Pripadnici Islamske zajednice - 13. maja 2021. godine, prvi dan Ramazanskog bajrama i 20. jula 2021. godine, prvi dan Kurban-bajrama.

- Pripadnici Jevrejske zajednice - 28. marta, prvi dan Pashu ili Pesah i 28. septembara 2020. godine, na prvi dan Jom Kipura.

**Član 10.**

Odlukama nacionalnih saveta nacionalnih manjina utvrđeni su sledeći nacionalni praznici nacionalnih manjina:

- za mađarsku nacionalnu zajednicu:

\* 15. mart - Dan revolucije i oslobodilačke borbe 1848/49

\* 20. avgust - Dan Svetog Stevana i

\* 23. oktobar - Dan početka revolucije i oslobodilačke borbe 1956. godine

- za bošnjačku nacionalnu zajednicu:

\* 11. maj - Dan Bošnjačke nacionalne zastave

\* prvi dan Ramazanskog bajrama

\* prvi dan Kurbanskog bajrama i

\* 20. novembar - Dan ZAVNOS-a.

- za bunjevačku nacionalnu zajednicu:

\* 2. februar - Dan velikog prela

\* 23. februar - Dan izbora prvog Nacionalnog saveta

\* 15. avgust - Dan Dužijance i

\* 25. novembar - Dan kada je 1918. godine u Novom Sadu održana Velika Narodna skupština Srba, Bunjevaca i ostalih Slovena

- za hrvatsku nacionalnu zajednicu:

\* 19. mart - blagdan Svetog Josipa,

\* 19. jun - datum rođenja subotičkog biskupa Ivana Antunovića,

\* 16. oktobar - datum rođenja bana Josipa Jelačića i

\* 15. decembar - datum osnivanja Hrvatskog nacionalnog vijeća.

- za rumunsku nacionalnu zajednicu:

\* 15. januar - datum rođenja nacionalnog pesnika Mihai Emineskua,

\* 4. septembar - praznik Velike gospojine,

\* 1. decembar - Nacionalni praznik Rumunije i

\* 7. decembar - Dan nacionalnog saveta.

- za rusinsku nacionalnu zajednicu:

\* 17. januar - Dan Rusina.

- za ukrajinsku nacionalnu zajednicu:

\* 17. maj - Dan ukrajinske zajednice u Srbiji i

\* 14. oktobar - Dan ukrajinskih heroja.

- za makedonsku nacionalnu zajednicu:

\* 2. avgust - Ilinden - Dan ustanka naroda Makedonije protiv Turaka,

\* 8. septembar - Dan državnosti Republike Makedonije,

\* 11. oktobar - Dan borca i

\* 16. decembar - Dan Nacionalnog saveta.

- za nemačku nacionalnu zajednicu:

\* 15. decembar - Dan osnivanja nacionalnog saveta.

- za romsku nacionalnu zajednicu:

\* 14. januar-Vasilica,

\* 3. petak u martu - Bibija,

\* 8. april - Međunarodni dan Roma i

\* 6. maj - Đurđevdan.

- za bugarsku nacionalnu zajednicu:

\* 3. mart - Dan oslobođenja od turskog ropstva,

\* 24. maj - Dan Kirila i Metodija i

\* 1. novembar - Dan narodnih buditelja.

- za češku nacionalnu zajednicu:

\* 4. februar - Dan češke književnosti,

\* 28. mart - Dan obrazovanja,

\* 16. maj - Dan nacionalnog saveta,

\* 28. septembar - Dan Čeha (Sv. Vaclav) i

\* 4. oktobar - Dan češkog jezika.

- za slovačku nacionalnu zajednicu

\* prvi vikend u avgustu - Dani slovačkih narodnih svečanosti.

**Član 11.**

Za vreme zimskog raspusta, škola može da planira realizovanje dodatnog i dopunskog rada sa učenicima.

O broju časova, obuhvatu učenika i rasporedu izvođenja dodatnog i dopunskog rada sa učenicima iz stava 1. ovog člana, na predlog nastavničkog veća odlučuje direktor.

**Član 12.**

Učenici osmog razreda polagaće probni završni ispit u petak, 26.03.2021. godine i u subotu, 27.03.2021. godine, a završni ispit u ponedeljak, 21.06.2021. godine, utorak, 22.06.2021. godine i sredu, 23.06.2021. godine.

**Član 13.**

Godišnjim planom rada Škola je obavezna da planira dva radna dana na nivou školske godine (subota - 12. ili 19. septembra 2020. godine, u prvom polugodištu i subota 15. ili 22. maja 2021. godine, u drugom polugodištu) za organizovanje i realizaciju aktivnosti iz oblasti izbornih predmeta (građansko vaspitanje, verska nastava i dr.), vannastavnih aktivnosti, sportskih aktivnosti, oblasti ekologije i zaštite životne sredine, kulturno-umetničke aktivnosti, kao na primer:

- odlazak u verske objekte - crkve, manastire i hramove,

- odlazak u muzeje i galerije, spomen zbirke,

- obilazak etno kuća, istorijskih nalazišta,

- odlazak u nacionalni park, prirodne rezervate,

- organizovanje akcija ozelenjavanja i uređenja škole i okoline,

- aktivnosti u lokalnoj zajednici,

- sportski susreti,

- susreti škola,

- organizovan odlazak na edukativne i kreativne radionice,

- organizovanje mini istraživačkih projekata,

- zabavna međuodeljenjska druženja.

Godišnjim planom rada Škola treba da predvidi dan za organizovanu posetu učenika međunarodnom sajmu obrazovanja "Putokazi" u Novom Sadu. Ukoliko se ova aktivnost realizuje u nastavnom danu, škola utvrđuje način nadoknađivanja propuštenog obrazovno-vaspitnog rada do kraja polugodišta u kojem je poseta organizovana.

Izbor i raspored republičkih takmičenja učenika osnovnih škola, koja će biti održana u periodu od ponedeljka, 17. maja 2021. godine do nedelje, 23. maja 2021. godine, biće određen programom takmičenja i smotri učenika osnovnih škola i Stručnim uputstvom o organizovanju takmičenja i smotri učenika osnovnih i srednjih škola, za školsku 2020/21. godinu.

Za učenike koji ne budu učestvovali na takmičenjima, navedeni dani su nastavni.

**Član 14.**

U četvrtak 01. oktobar 2020. godine nastava se izvodi prema rasporedu časova za ponedeljak.

U utorak 03. novembra 2020. godine nastava se izvodi prema rasporedu časova za petak.

**Član 15.**

Ovaj pravilnik stupa na snagu osmog dana od dana objavljivanja u "Službenom listu AP Vojvodine", a shodno članu 53. stav 2. Zakona o državnoj upravi ("Službeni glasnik RS", br. 79/05, 101/07, 95/10, 99/14, 47/18 i 30/10 - dr. zakon), biće objavljen i u "Službenom glasniku RS".

Pokrajinski sekretarijat za obrazovanje, propise, upravu i

nacionalne manjine – nacionalne zajednice

Broj: 128-610-1/2020-01

U Novom Sadu, 26.05.2020. godine

POKRAJINSKI SEKRETAR

Nyilas Mihály

(Mihalj Njilaš)

**ŠKOLSKI KALENDAR ZA OSNOVNE ŠKOLE ZA ŠKOLSKU 2020/21. GODINU**

